Der er store forventninger til den unge kantspiller.

Han blev den yngste Superliga-debutant i AaB's historie, da han som 16-årig blev skiftet ind og fik tre minutters spilletid i en kamp mod Brøndby i marts sidste år. Og forventningerne til den nu 17-årige kantspiller Anders Noshe er store i den nordjyske klub, der i denne sæson spiller i 1. division. Derfor har AaB indgået en tre-årig kontrakt med Anders Noshe, så han er at finde i den nordjyske klub frem til sommeren 2026. - Anders er en meget talentfuld spiller med et stort potentiale og en imponerende fart. Han knokler igennem på træningsbanen, og det glæder os, at vi endnu en gang kan belønne et af de lovende talenter på AaB Akademiet med en længere aftale, siger AaB’s sportsdirektør Ole Jan Kappmeier. Anders Noshe er indtil videre noteret for en officiel kamp for AaB, mens det på landsholdsplan er blevet til 14 ungdomslandskampe og tre scoringer for Danmark.